ভেনিস!!!! অবাক চোখে চারিদিকে তাকাল তিতির। যতদূর দেখা যায় শুধু জল আর জল । কাল সারারাত ঝমঝমিয়ে বৃষ্টি হয়েছে তাই আজ সকালে গ্রামের এই হাল। ঘুম থেকে উঠে জানলা খুলে বাইরে তাকাতেই অবাক তিতির। ''একি, এতো একদম ইতালির ভেনিসের মত ঠিক যেমনটা সে বইয়ে পড়েছে ! চারিদিকে জল আর মাঝখানে মাঝখানে শুধু পাকা বাড়ি গুলো দেখা যাচ্ছে----একদম ছবির মতন। এমনকি তাদের বাড়ির সামনে যে শীতলা মন্দিরটা আছে সেটাও তো প্রায় ডুবে রয়েছে। বন্যা ? তবে কি বন্যা হল গ্রামে! ভেবে খুব আনন্দ পেল তিতির। ছুট্টে ডাইনিং এ গেল সে । দেখল বাবা চাদরমুড়ি দিয়ে বসে চা খাচ্ছেন আর মা একটা বাটিতে মুসুরির ডাল ঢালছেন। এমনকি মায়ের গায়েও শাড়ির আঁচলটা ভালো করে জড়ান । চারিদিকের পরিবেশটা এমন যেন ভরা আষাঢ়ে চুপিচুপি শীত এসে পড়েছে । কৌতূহল চেপে রাখতে না পেরে তিতির বলে উঠল---মা, বন্যা হয়েছে?' মেয়ের চোখেমুখে উচ্ছ্বাস দেখে মা অবাক হয়ে উত্তর দিলেন-- ' হুমম। কিন্তু তোর তো মনে হচ্ছে খুব আনন্দ হয়েছে ! জানিস বন্যা হলে কত ক্ষয়ক্ষতি হয় ? ' মায়ের কথায় চুপ হয়ে গেল তিতির। মনে মনে ভাবল সত্যিই তো , মা তো ভুল কিছু বলেননি। এইতো সেবার সকালবেলা তিতিরদের বাড়ির সামনের পুকুরের জলটা বারবার ওঠানামা করছিল--- সমুদ্রের ঢেউ এলে যেমন দেখতে লাগে অনেকটা ঠিক সেইরকম। হাঁসগুলোও সব প্যাঁক প্যাঁক করে ডাকছিল । গ্রামের সবাই ভিড় জমিয়েছিল সেই দৃশ্য দেখবার জন্য। এমনকি কেউ কেউ বিরল ঘটনা ভেবে ক্যামেরাবন্দীও করছিল । তিতিরও খুব আনন্দ পেয়েছিল। কিন্তু পরে টিভিতে খবর দেখে জানতে পারল যে ওটা 'সুনামি'আর এর জন্য বহু মানুষের ক্ষতি হয়েছে। সবটা জেনে খুব কষ্ট হয়েছিল তার । মেয়েকে এতক্ষণ চুপ থাকতে দেখে মা অবাক হলেন । বললেন--- 'কি রে একেবারে চুপ হয়ে গেলি যে ! যা দাঁত মেজে নে। দুধ গরম করছি।' সক্কাল সক্কাল দুধ!! ম্যাগো নাম শুনলেই গা গুলিয়ে ওঠে । চোখেমুখে জল দেবার জন্য ছাতা নিয়ে কলতলায় যায় তিতির । ওরে বাবা কলতলাতে তো দুটো কেঁচো সার্কাস দেখাচ্ছে! কেঁচোকে খুব ভয় পায় সে । বৃষ্টি হলেই এইসব প্রাণীগুলো কোথা থেকে যে উদয় হয় , একটা দুটো জোঁকও তো বর্ষাকালে মাঝেমধ্যে ঢুকে পড়ে ওদের বাড়ির বারান্দায় । বাবা নুন ছড়িয়ে তাড়ায় সেগুলোকে । ভয়ে ভয়ে মুখ ধুয়ে, দাঁত মেজে বাবার পাশের চেয়ারে এসে বসে তিতির। ইতিমধ্যেই মা একগ্লাস দুধ নিয়ে হাজির হয়েছেন। ভয়ানক বিরক্তি মুখ করে দুধের গ্লাসে চুমুক দিতেই এত্তটা সর জিভে ঠেকল --' ছিঃ' । মেয়ের ' ছিঃ' শুনে বাবা অবাক হয়ে তাকান মেয়ের দিকে। থতমত হয়ে যায় তিতির, জানে বাবা জানলে খুব বকুনি দেবেন । চুপিচুপি সরটা টেবিলের নিচের দিকে চালান করতে গিয়ে ধরা পড়ল বাবার কাছে। বাবা ধমক দিলেন--- ' নতুন টেবিলটা এইভাবে সর লাগিয়ে নষ্ট করছিস তুই ?' বাবা অনেক শখ করে গতমাসেই সানমাইকা লাগানো এই টেবিলটা কিনেছেন । মেয়েকে তাতে সর লাগাতে দেখে খুব রেগে গেলেন। বাবার চোখমুখে রাগ দেখে কাঁদকাঁদ হয়ে গেল ছোট্ট তিতির। মা রান্নাঘর থেকে চেঁচিয়ে বকুনি দিলেন, ' এত এত পাচ্ছিস তো তাই নষ্ট করছিস। যদি খেতে না পেতিস তখন বুঝতিস ।' মা বাবার ধমক খেয়ে চুপচাপ এক নিঃশ্বাসে বাকি দুধটুকু সাবার করে দেয় সে।